b"\n_START_ARTICLE_\nAnn-Margret\n_START_SECTION_\n\xc5\xa0eima\n_START_PARAGRAPH_\nAnn-Margret gim\xc4\x97 nedideliame miestelyje Valsj\xc3\xb6byn, Jemtlande. Jos t\xc4\x97vas jaunyst\xc4\x97je dirbo JAV, o 1942 m. v\xc4\x97l i\xc5\xa1vyko dirbti vietos elektros kompanijoje. Jis planavo, kad \xc5\xa1eima taip pat persikels \xc4\x8dia gyventi, ta\xc4\x8diau vykstantis Antrasis pasaulinis karas sujauk\xc4\x97 planus. Ann-Margret su motina \xc4\xaf JAV atvyko tik 1946 m., \xc5\xa1eima apsistojo Ilinojaus valstijoje, o 1949 m. tapo \xc5\xa1ios \xc5\xa1alies pilie\xc4\x8diais. _NEWLINE_Ann-Margret lank\xc4\x97 \xc5\xa1oki\xc5\xb3 pamokas, priklaus\xc4\x97 sporto komandos palaikymo grupei, o paauglyst\xc4\x97je prisijung\xc4\x97 prie teatro trup\xc4\x97s, su kuria keliavo po \xc4\xafvairius \xc5\xa1alies miestus. \xc5\xa0eima palaik\xc4\x97 jos karjeros siekim\xc4\x85, o motina pati siuvo dukters sceninius kostiumus. Las Vegase \xc4\xaf j\xc4\x85 d\xc4\x97mes\xc4\xaf atkreip\xc4\x97 aktorius ir dainininkas George Burnsas, pakviet\xc4\x99s \xc4\xaf savo pasirodymus ir v\xc4\x97liau \xc4\x97m\xc4\x99s j\xc4\x85 globoti.\n_START_SECTION_\nMuzika\n_START_PARAGRAPH_\n1961 m. Ann-Margret \xc4\xafra\xc5\xa1\xc4\x97 debiutin\xc4\xaf album\xc4\x85 \xe2\x80\x9eAnd Here She Is: Ann-Marget\xe2\x80\x9c. D\xc4\x97l savo kontralto balso ir seksualios dainavimo manieros \xc4\xafra\xc5\xa1\xc5\xb3 kompanija \xe2\x80\x9eRCA\xe2\x80\x9c pramin\xc4\x97 j\xc4\x85 \xe2\x80\x9emoteri\xc5\xa1k\xc4\x85ja Elvis\xe2\x80\x9c, lygindama su populiariu atlik\xc4\x97ju Elvis Presley (be to, ji \xc4\xafra\xc5\xa1\xc4\x97 ir \xc5\xbeinomos jo dainos \xe2\x80\x9eHeartbreak Hotel\xe2\x80\x9c versij\xc4\x85). Jos dainos pateko \xc4\xaf Billboard Top 40, o jos k\xc5\xabrin\xc4\xaf \xe2\x80\x9eI Just Don't Understand\xe2\x80\x9c, kuris pasiek\xc4\x97 17 viet\xc4\x85, po keleri\xc5\xb3 met\xc5\xb3 grup\xc4\x97 The Beatles atliko savo gyvo pasirodymo metu BBC studijoje. 1962 m. ji dalyvavo Oskar\xc5\xb3 teikimo ceremonijoje, kurioje atliko vien\xc4\x85 i\xc5\xa1 tais metais nominuot\xc5\xb3 dain\xc5\xb3 (\xe2\x80\x9eTheme from Bachelor in Paradise\xe2\x80\x9c)._NEWLINE_Ann-Margret sutartis su \xe2\x80\x9eRCA\xe2\x80\x9c baig\xc4\x97si 1966 m. 8-ajame de\xc5\xa1imtmetyje ji \xc4\xafra\xc5\xa1\xc4\x97 kelet\xc4\x85 \xc5\xa1oki\xc5\xb3 stiliaus dain\xc5\xb3, ta\xc4\x8diau muzikin\xc4\x97 karjera buvo neaktyvi. 2001 m., po ilgos pertraukos, pasirod\xc4\x97 gospelo dain\xc5\xb3 albumas \xe2\x80\x9eGod Is Love: The Gospel Sessions\xe2\x80\x9c, kuris savo kategorijoje buvo nominuotas Grammy.\n_START_SECTION_\nKinas\n_START_PARAGRAPH_\n1961 m., po kino bandym\xc5\xb3 kompanijoje \xe2\x80\x9e20th Century Fox\xe2\x80\x9c, Ann-Margret pasira\xc5\xa1\xc4\x97 7 met\xc5\xb3 trukm\xc4\x97s kontrakt\xc4\x85. Debiutinis filmas buvo \xe2\x80\x9ePocketful of Miracles\xe2\x80\x9c, sukurtas kompanijos \xe2\x80\x9eUnited Artists\xe2\x80\x9c, kuriai Ann buvo \xe2\x80\x9ei\xc5\xa1nuomota\xe2\x80\x9c. 1962 m. miuzikle \xe2\x80\x9eState Fair\xe2\x80\x9c ji vaidino \xe2\x80\x9eblog\xc4\x85 mergait\xc4\x99\xe2\x80\x9c, nes gerosios vaidmeniui kino studijos vadovams ji pasirod\xc4\x97 pernelyg gundanti. _NEWLINE_1963 m. pasirod\xc5\xbeiusi juosta \xe2\x80\x9eBye Bye Birdie\xe2\x80\x9c sulauk\xc4\x97 did\xc5\xbeiulio populiarumo, o Ann-Margret sulauk\xc4\x97 kvietimo atlikti dain\xc4\x85 \xe2\x80\x9eBaby Won't You Please Come Home\xe2\x80\x9c per prezidento John F. Kennedy gimtadien\xc4\xaf \xe2\x80\x9eWaldorf-Astoria\xe2\x80\x9c vie\xc5\xa1butyje (metais anks\xc4\x8diau tai dar\xc4\x97 Marilyn Monroe)._NEWLINE_1964 m. ji vaidino su Elvis Presley filme \xe2\x80\x9eViva Las Vegas\xe2\x80\x9c ir kartu \xc4\xafra\xc5\xa1\xc4\x97 3 k\xc5\xabrinius. Ann-Margret supa\xc5\xbeindino Presley su choreografu David Winters, kuris dirbo su jais \xc5\xa1ioje juostoje, o v\xc4\x97liau dar keturiuose filmuose su Presley ir penkiuose \xe2\x80\x93 su Ann-Margret.  _NEWLINE_Po met\xc5\xb3, kuriant juost\xc4\x85 \xe2\x80\x9eOnce a Thief\xe2\x80\x9c, ji susipa\xc5\xbeino su aktoriumi Roger Smith, u\xc5\xbe kurio v\xc4\x97liau i\xc5\xa1tek\xc4\x97jo._NEWLINE_1965 m. filme \xe2\x80\x9eThe Cincinnati Kid\xe2\x80\x9c ji vaidino su Steve McQueen, 1966 m. filme \xe2\x80\x9eMurderer\xe2\x80\x98s Row\xe2\x80\x9c \xe2\x80\x93 su Dean Martin. _NEWLINE_1966 m. ji kartu su Chuck Day ir Mickey Jones sureng\xc4\x97 eil\xc4\x99 pasirodym\xc5\xb3 JAV kariams Vietname, o 1968 m. \xc4\x8dia atvyko dar kart\xc4\x85 su Bob Hope._NEWLINE_1967 m. ji sureng\xc4\x97 savo pirm\xc4\x85j\xc4\xaf pasirodym\xc4\x85 Las Vegase, kurio steb\xc4\x97ti atvyko ir Elvis Presley. V\xc4\x97liau jis jai \xc4\xafra\xc5\xa1\xc4\x97 gitaros aran\xc5\xbeuot\xc4\x99, skamban\xc4\x8di\xc4\x85 kiekvieno \xc5\xa1ou prad\xc5\xbeioje. Pasibaigus sutar\xc4\x8diai, ji \xc4\x97m\xc4\x97 vesti TV laid\xc4\x85 \xe2\x80\x9eThe Ann-Margret Show\xe2\x80\x9c, kuri po met\xc5\xb3 pakeit\xc4\x97 pavadinim\xc4\x85 \xc4\xaf \xe2\x80\x9eAnn-Margret: From Hollywood With Love\xe2\x80\x9c. _NEWLINE_1972 m. pasirodymo metu Ann-Margret nukrito nuo platformos ant scenos ir susilau\xc5\xbe\xc4\x97 rank\xc4\x85 bei \xc5\xbeandikaul\xc4\xaf, ko pasekoje prireik\xc4\x97 ir plastin\xc4\x97s operacijos. 1973 m. ji peln\xc4\x97 savo vardo \xc5\xbevaig\xc5\xbed\xc4\x99 Holivudo \xc5\xa1lov\xc4\x97s al\xc4\x97joje. Jos vaidmenys kine dar\xc4\x97si labiau draminiai, kas sudar\xc4\x97 kontrast\xc4\x85 Ann kaip muzikos atlik\xc4\x97jai ir \xc5\xa1ok\xc4\x97jai. 1975 m. ji buvo nominuota Oskarui u\xc5\xbe vaidmen\xc4\xaf miuzikle \xe2\x80\x9eTommy\xe2\x80\x9c. _NEWLINE_1978 m. ji buvo pirmasis re\xc5\xbeisieriaus Allan Carr pasirinkimas vaidinti juostoje \xe2\x80\x9eBriliantinas\xe2\x80\x9c, ta\xc4\x8diau buvo nuspr\xc4\x99sta, kad 37-eri\xc5\xb3 Ann-Margret yra per sena vaidinti student\xc4\x99 ir vaidmuo atiteko Olivia Newton-John. Ann garbei jos persona\xc5\xbeas Sandy Dumbrowski buvo pervadintas \xc4\xaf Sandy Olsson._NEWLINE_8 ir 9-ajame de\xc5\xa1imtme\xc4\x8diuose pagrindine veiklos sritimi tapo kinas. 1994 m. pasirod\xc4\x97 autobiografija \xe2\x80\x9eAnn-Margret: My Story\xe2\x80\x9c, kurioje aktor\xc4\x97 prisipa\xc5\xbeino buvusi priklausoma nuo alkoholio._NEWLINE_1995 m. \xc5\xbeurnalas \xe2\x80\x9eEmpire\xe2\x80\x9c \xc4\xaftrauk\xc4\x97 j\xc4\x85 \xc4\xaf \xe2\x80\x9e100 Sexiest Stars in Film History\xe2\x80\x9c (10 vieta)._NEWLINE_V\xc4\x97lesniais metais ji taip pat vaidino televizijos filmuose bei serialuose: \xe2\x80\x9eLaw & Order\xe2\x80\x9c, \xe2\x80\x9eThird Watch\xe2\x80\x9c, \xe2\x80\x9eThe 10th Kingdom\xe2\x80\x9c, \xe2\x80\x9eThe Kominsky Method\xe2\x80\x9c ir kituose.\n_START_SECTION_\nAsmeninis gyvenimas\n_START_PARAGRAPH_\nAnn-Margret 1967 m. i\xc5\xa1tek\xc4\x97jo u\xc5\xbe aktoriaus Roger Smith, kuris v\xc4\x97lai tapo jos vadybininku. Jiedu kartu gyveno iki 2017 m., kuomet \xc5\xa1is mir\xc4\x97. Vaik\xc5\xb3 jiedu netur\xc4\x97jo._NEWLINE_Aktor\xc4\x97 m\xc4\x97gsta motociklus. 2000 m. avarijos metu ji susilau\xc5\xbe\xc4\x97 3 \xc5\xa1onkaulius."